stanford-oval/wikipedia huggingface dataset:
רוז הרובוטית
הפקה > פיתוח

ב-28 בספטמבר 2023 הודיעה "דרימוורקס הנפשה" על עיבוד סרט הנפשה לסדרת הספרים "רובוטית על אי בודד" מאת פיטר בראון, כאשר כריס סנדרס צפוי לכתוב ולביים, ג'ף הרמן צפוי להפיק, ומשתף הפעולה היצירתי הוותיק של סנדרס דין דבלויס צפוי לשרת כמפיק בפועל. חברי צוות נוספים נחשפו, כולל מעצב ההפקה ריימונד זיבאך, העורכת מרי בלי, וראש הסיפור היידי ג'ו גילברט.
כריס סנדרס גילה לראשונה את ספרו של פיטר בראון דרך בתו, למרות שמעולם לא קרא אותו באותה תקופה. שנים מאוחר יותר, במהלך חיפוש אחר פרויקט חדש ב-"DreamWorks", הוצע לו לביים עיבוד של הספר. לאחר שקרא אותו, סנדרס התאהב בסיפור ותיאר אותו כ"פשוט מטעה" ו"מורכב רגשית". הוא אף מצא חיבור לרעיונות שעלו בפרויקט קודם שלו, לילו וסטיץ'.
במהלך העבודה על הסרט ביקש סנדרס להדגיש את הנושא המרכזי שהציג בראון – שחביבות יכולה להיות מיומנות הישרדותית. בנוסף, הוא התעניין בנושא האימהות, תחום שלא עסק בו קודם לכן.
עלילת הסרט עברה שינויים לעומת הספר: הדמות הראשית, רוז, עברה התאמות כדי להיות מעניינת ומשכנעת לאורך כל הסרט. תפקידי דמויות מסוימות צומצמו, כדי להעניק לדמויות אחרות נוכחות משמעותית יותר ולמנוע עומס על העלילה.
הפקה > ליהוק

ב-5 במרץ 2024, עם יציאת הטריילר הראשון של הסרט, הוכרזו מדבבי הסרט לופיטה ניונגו, פדרו פסקל, קתרין אוהרה, ביל ניי, קיט קונור, סטפני שו, מארק המיל, מאט ברי ווינג ריימס.
כריס סנדרס ביקש שרוז תהיה דמות משכנעת, תוך הימנעות מהצגה פשטנית של רובוט ההופך מחסר רגש לרגשי. לופיטה ניונגו נבחרה לדבב את רוז והתבקשה לפתח את קולה כך שישקף את התפתחותה הרגשית של הדמות לאורך הסיפור. מאחר שלרוז אין הבעות פנים, הקול של ניונגו היה המפתח להעברת רגשותיה.
מארק המיל, שדיבב את ת'ורן (הדוב), סיפר כי הגיע לפרויקט לאחר שקרא את הספר המקורי. לדבריו, רוז הרובוטית עורר בו תחושות דומות לאלה שחווה כשהשתתף במלחמת הכוכבים (1977) בתפקיד לוק סקייווקר.
הפקה > הנפשה ועיצוב

באירוע סינמקון, במהלך אפריל 2024, אמר סנדרס שהוא קיבל השראה מסרטי ההנפשה הקלאסיים של דיסני ומיצירותיו של הייאו מיאזאקי, מה שהביא לסגנון ויזואלי מסוגנן של CG שאותו תיאר כ"ציור של מונה ביער מיאזאקי".
זהו הסרט האחרון שיונפש לחלוטין בסטודיו של דרימוורקס, כפי שאתר Cartoon Brew דיווח ב-6 באוקטובר 2023, שהאולפן יתרחק מהפקת סרטים עצמית בקמפוס גלנדייל שלהם להסתמכות רבה יותר על אולפנים חיצוניים לאחר 2024. חלק מעיבוד הדמויות בוצע על ידי הסטודיו הצרפתי Stim Studio.
לאחר קריאת הספר, כריס סנדרס הבין שהטון התמים והטבעי של הסיפור דורש עיצוב שיתרחק מהפוטוריאליזם המאפיין סרטי CGI מודרניים. הוא ומעצב ההפקה, ריימונד זיבאך, עיצבו את הסרט כך שיראה כמו ציורי הקונספט המקוריים המופיעים בספר. ההפקה השתמשה בטכנולוגיות מסרטים קודמים כמו החתול של שרק 2: משאלה אחת ודי ולא רעים בכלל. הדמויות עוצבו ב-CGI, אך עם מרקמים וסביבה שנראו כאילו צוירו ביד. הסגנון הייחודי הועבר גם לסביבות ולרקעים של הסרט.
סנדרס הושפע מסרטי האנימציה הקלאסיים של דיסני ומעבודותיו של הייאו מיאזאקי, ותיאר את הסגנון הוויזואלי כ"שילוב של מונה ביער מיאזאקי". בין ההשפעות המרכזיות על הוויזואליה היו במבי (1942) והשכן שלי טוטורו (1988), בעוד שהעבודות של סיד מיד (אנ') השפיעו על חלקיו העתידניים של הסרט.
עיצובה של רוז נועד להיות איקוני ובלתי נשכח, בהשראת רובוטים מפורסמים כמו C-3PO ו-R2-D2 ממלחמת הכוכבים ורובי הרובוט מהטיסה לחלל (1956). אחד המעצבים, Hyun Huh, יצר את עיצוב הבסיס של רוז, שתואר כפשוט ומושך. הצוות עיצב את רוז כך שתשדר אנושיות, תוך שמירה על קווים מהספר המקורי של פיטר בראון.
מוזיקה

כריס באוורס הלחין את המוזיקה של הסרט.
במרץ 2024, פורסם שכריס באוורס מלחין את הפרטיטורה, הפרטיטורה הראשונה שלו לסרט אנימציה מלא. בנוסף, הוכרזו שני שירים מקוריים לסרט, בביצוע ובשיתוף מארן מוריס . הראשון, "Kiss the Sky", שוחרר ב-28 באוגוסט; השני, "Even When I'm Not", יחד עם אלבום הפסקול המלא, שוחרר ב-27 בספטמבר. מוריס וצוות הכותבים השותפים שלה קיבלו השראה לכתוב שיר שני לסרט, "Even when I don't", המופיע בקרדיטים המסיימים של הסרט, כשהם הקרינו את הסרט המוגמר.
הפצה

רוז הרובוטית הוקרן לראשונה בבכורה עולמית כחלק מחגיגת הפתיחה הגדולה של פסטיבל הסרטים הבינלאומי בטורונטו, ב-8 בספטמבר 2024. הסרט יצא לאקרנים בארצות הברית ב-27 בספטמבר 2024, ובבריטניה ב-18 באוקטובר 2024. במקור, תאריך היציאה נקבע ל-20 בספטמבר 2024, אך נדחק כדי להימנע מתחרות עם הסרט רובוטריקים: ההתחלה של פרמאונט הנפשה.
ב-29 בדצמבר 2024, הוכרז כי רוז הרובוטית יופץ בבתי הקולנוע בארצות הברית ב-17 בינואר 2025.
הפצה > שיווק

הטריילר הראשון לסרט, הכולל עיבוד של השיר "What a Wonderful World" של ראובן והאפל, והכרזה, יצאו ב-5 במרץ 2024. הטריילר הופיע בבתי הקולנוע שלושה ימים לאחר מכן מול הקרנות של קונג פו פנדה 4. כתבת באתר Polygon, טאשה רובינסון השוותה את העיצוב של רוז לרובוטים קולנועיים מוכרים כמו BB-8, וול-E, ביימקס וענק הברזל, ומציינת שהמילים היחידות שנאמרו בטריילר - "לפעמים כדי לשרוד, אנחנו חייבים להפוך ליותר ממה שתוכנתנו להיות" - העלה את המסר של הסרט "ענק הברזל" משנת 1999.
טריילר שני ופוסטר חדש שוחררו ב-11 ביוני 2024.
הפצה > מדיה ביתית

רוז הרובוטית שוחרר להשכרה בסטרימינג דיגיטלי ב-15 באוקטובר 2024, ויצא במהדורות Blu-ray ו-DVD ב-3 בדצמבר 2024.
הסרט יהיה זמין להזרמה בשירות הסטרימינג Peacock של NBCUniversal (אנ') בארצות הברית החל מ-24 בינואר 2025. במסגרת ההסכם ארוך הטווח של יוניברסל עם נטפליקס, הסרט ישודר ב-Peacock בארבעת החודשים הראשונים של חלון הטלוויזיה בתשלום, לאחר מכן יעבור לנטפליקס למשך עשר השנים הבאות, ולבסוף יחזור ל-Peacock לארבעת החודשים הנותרים.
הכנסות

הסרט הרוויח 6.85 מיליון דולר מ-8 שווקים בינלאומיים, כשסין ואוסטרליה היו המובילות עם 4 מיליון דולר ו-1.95 מיליון דולר בהתאמה. בשבוע הראשון לצאתו, הסרט הגיע לפתיחה השלישית הטובה ביותר לחודש ספטמבר לסרטי אנימציה, עם רווח של 35 מיליון דולר במהלך סוף השבוע. הסרט הכניס 13.45 מיליון דולר בסוף השבוע השלישי לצאתו.
בארצות הברית ובקנדה, רוז הרובוטית שוחרר לצד מגלופוליס וצפוי היה להכניס 24-30 מיליון דולר בסוף השבוע הראשון. הסרט הרוויח 11.2 מיליון דולר ביום הראשון, כולל 1.9 מיליון דולר מהצגות מוקדמות ביום חמישי, והגיע לבכורה עם הכנסות של 35.8 מיליון דולר, מעט מעל התחזיות, תוך שהוא כובש את פסגת הקופות.
בסוף השבוע השני, הסרט הרוויח 18.9 מיליון דולר (ירידה של 47%), וסיים במקום השני אחרי ג'וקר: טירוף בשניים. בסוף השבוע השלישי הרוויח 14 מיליון דולר (ירידה של 25.9%) וסיים שוב במקום השני, אחרי מפחיד 3. הועלתה השערה כי בני נוער רכשו כרטיסים לרוז הרובוטית כדי להתגנב להקרנות של מפחיד 3, אליהם נדרש ליווי מבוגר.
בסופי השבוע הרביעי והחמישי, הסרט הרוויח 10.1 מיליון דולר ו-6.8 מיליון דולר בהתאמה
סך ההכנסות נכון ל-14 בינואר 2025: הסרט הרוויח 143.3 מיליון דולר בארצות הברית ובקנדה, ו-181.1 מיליון דולר בשווקים בינלאומיים, עם הכנסות עולמיות כוללות של 324.4 מיליון דולר.
פרסים ומועמדויות

הסרט זכה להצלחה רבה ולשבחים מצד מבקרים ואיגודים שונים בתעשיית הקולנוע. הוא זכה בפרסים יוקרתיים והועמד למספר רב של קטגוריות. בין ההישגים הבולטים ניתן למנות זכיות בפרס "סרט האנימציה הטוב ביותר" מטעם איגודים רבים, כולל איגוד מבקרי הקולנוע האפרו-אמריקאי, איגוד מבקרי הקולנוע של דאלאס-פורט וורת', ואיגוד מבקרי הקולנוע של יוטה.
לופיטה ניונגו, שתרמה את קולה לסרט, זכתה לשבחים רבים ואף קטפה פרסים על ביצועי הקול שלה. הסרט מועמד גם לפרסים מובילים נוספים, כגון פרסי BAFTA, פרסי גלובוס הזהב, ופרסי אנני בקטגוריות שונות, כולל "הישגים יוצאי דופן באנימציה", "עיצוב דמויות" ו"מוזיקה מקורית".
כריס באוורס, שיצר את הפסקול המקורי, זכה במספר פרסים והמשיך לקבל מועמדויות רבות עבור העבודה המוזיקלית שלו, שהפכה לאחד המרכיבים הבולטים של הסרט. בנוסף, השיר "Kiss the Sky", זכה אף הוא בפרסים והועמד לכמה פרסים בקטגוריית "השיר המקורי הטוב ביותר".
הסרט זכה להכרה רחבה גם בפסטיבלי קולנוע כמו פסטיבל הסרטים הבינלאומי בסן סבסטיאן, שם קיבל פרס יוקרתי. בסך הכול, "רוז הרובוטית" הצליח למצב את עצמו כאחד מסרטי האנימציה הבולטים של השנה, וזכה להכרה בזכות האנימציה המרהיבה, הביצועים הקוליים המרשימים, הפסקול המרגש והתסריט האיכותי. הצלחתו ניכרת הן בביקורות המקצועיות והן בפרסים היוקרתיים שבהם זכה או מועמד לזכות.
נושאים סביבתיים

הסרט משלב נושאים סביבתיים כחלק בלתי נפרד מהנרטיב שלו, כולל עיסוק בשינויי אקלים דרך דימויים של סן פרנסיסקו עתידנית שבה גשר שער הזהב שקוע בחלקו. DreamWorks Animation פיתחה את הסרט בשיתוף תוכנית GreenerLight של יוניברסל ויוזמת Rewrite the Future של המועצה להגנה על משאבי הטבע (אנ'). מומחים לאיכות הסביבה סיפקו ייעוץ על האלמנטים האקולוגיים, ולופיטה ניונגו השתתפה בסרטון PSA ממוקד קיימות.
בנוסף, הנושאים הסביבתיים של הסרט קיבלו במה מרכזית בשבוע האקלים בניו יורק (אנ') 2024, שם הוצג הסרט בהקרנה מיוחדת בפסטיבל הסרטים הפותח את האירוע.
סרט המשך

ב-7 בספטמבר 2024, הבמאי סנדרס נשאל על האפשרות לסרט המשך, והשיב: "הייתי מאוד רוצה. זו הייתה עבודת אהבה מצד כולם באולפן, ואני חושב שאשמח להישאר ולהמשיך כאן". כחודש לאחר מכן, ב-12 באוקטובר 2024, הוא אישר שסרט המשך כבר נמצא בשלבי פיתוח. הסרט יעסוק בשובה של רוז אל האי.
ראו גם

וול-E
אשת חיל

ערך זה עוסק בשיר הלל לאישה, אשר מקורו בפרק האחרון של ספר משלי. אם התכוונתם למשמעות אחרת, ראו .
אֵשֶׁת חַיִל הוא שיר הלל לאישה, החותם את ספר משלי. השיר מתאר ומשבח את האישה האידיאלית, וכתוב באקרוסטיכון אלפביתי. פרשנויות שונות ניתנו לגבי מושא השיר, החל מאשה מסוימת לא־נודעת, דרך נשים שונות במקרא, עבור בדמות האישה האידיאלית וכלה באלגוריה לתורה לנפש האדם, או לשבת המלכה.
החל מהמאה ה־16 נתקבל המנהג לשיר שיר זה בליל שבת. השיר מושר אחרי אמירת הפיוט "שלום עליכם", ולפני קידוש סעודת ליל שבת ברוב תפוצות ישראל.
ניתוח השיר

בשיר 22 פסוקים, כמספר אותיות האלפבית העברי. לכל פסוק שני חלקים – חלקו השני משלים את חלקו הראשון.
האקרוסטיכון בנוסח המסורה תואם את סדר האלפבית המקובל. לעומת זאת, נראה כי בנוסח העברי שעמד לפני מתרגם השבעים, קדם הפסוק המתחיל באות פ"א לפסוק המתחיל באות עי"ן. החוקרים התקשו להכריע איזו היא הגרסה העדיפה. סדר אותיות שבו מחליפות עי"ן ופ"א את מקומן נמצא גם במגילת איכה (עיינו בפרק הרלוונטי בערך על מגילת איכה), ויש לו שורשים קדומים.
ספר משלי, שבו מופיע השיר, מוביל קו של יחס של בוז ליופי, במיוחד כשאינו מלווה בפנימיות תואמת – "שקר החן והבל היופי". חן ויופי הם שקר והבל, אישה אינה מושלמת אם אינה טובת אופי, יראת אלוהים ודואגת לביתה כמפורט במזמור.
רק בפסוק שלפני האחרון מצוין במפורש שהכוונה לאישה יראת שמים ("אִשָּׁה יִרְאַת ה' הִיא תִתְהַלָּל"). כל שאר פסוקי השיר יפים לאישה כלשהי. אלכסנדר רופא מסיק, מתוך השוואה לתרגום השבעים, שהנוסח המקורי היה: "אשה מַשְׂכֶּלֶת [=חרוצה ומצליחה] היא תתהלל" ואילו הנוסח שלפנינו מקורו בתיקון מגמתי.
תכונות שונות של אשת חיל ניתן למצוא מהפסוקים :
אמינות וערכי המשפחה – "בטח בה לב בעלה".
כלכלת ביתה – "זממה שדה ותקחהו, מפרי כפיה נטעה כרם", "סדין עשתה ותמכור וחגור נתנה לכנעני".
עשייה ויצירה – "דרשה צמר ופשתים ותעש בחפץ כפיה", "ידיה שלחה בכישור וכפיה תמכו פלך".
קידום ודאגה למשפחה – "צופיה הליכות ביתה".
מידת ההשקעה – "ממרחק תביא לחמה".
תבונה – "פיה פתחה בחוכמה".
יראת שמים וגמילות חסדים – "תורת חסד על לשונה", "כפה פרשה לעני וידיה שלחה לאביון".
מושא השיר

חז"ל, שפירשו את ספר משלי כנכתב כולו על ידי שלמה המלך, פירשו את מושא השיר כאמו של שלמה, בת שבע. פרשנות רווחת אחרת, בעקבות ראיית תוכן הספר כמשלים, היא שהמדובר במשל לתורה, או לחכמה. פרשנים אחרים ראו בו שיר הלל לאישה האידיאלית, ללא כוונה לאישה מסוימת.
זיהוי נוסף של מושא השיר הוא רות המואביה, סבת-סבו של שלמה המלך, שעליה נאמר: ”יוֹדֵעַ כָּל שַׁעַר עַמִּי, כִּי אֵשֶׁת חַיִל אָתְּ.” על פי פירוש זה, הפסוק ”נוֹדָע בַּשְּׁעָרִים בַּעְלָהּ; בְּשִׁבְתּוֹ עִם זִקְנֵי אָרֶץ” מתייחס לבעז, עליו נאמר שישב עם זקני הארץ בשער: ”וּבֹעַז עָלָה הַשַּׁעַר וַיֵּשֶׁב שָׁם... וַיִּקַּח עֲשָׂרָה אֲנָשִׁים מִזִּקְנֵי הָעִיר וַיֹּאמֶר: שְׁבוּ פֹה; וַיֵּשֵׁבוּ.”
יש הסוברים שעל פי הפשט נכתב השיר כהספד לאישה מסוימת, על ידי בעלה.
מדרשים אחרים קושרים כל פסוק אל דמות נשית אחרת בתנ"ך, על פי הקשרים והרמזים המופיעים בין מילה או פסוק בפרק.
שימוש בשיר

מקור המנהג לזמר את הפרק "אשת חיל" לפני הקידוש בליל שבת הוא בחוג מקובלי צפת ומבית מדרשו של האר"י, כאשר הפרק פורש באופן אלגורי כמתייחס לשבת, לשכינה ולכנסת ישראל גם יחד, שכולן דמויות נקביות. אמירת פרק זה היא המשך לתפילות בעלות מגמה דומה בקבלת שבת, כגון לכה דודי. עם השנים, התקבל גם הטעם שאומרים את הפרק כאות הוקרה לאשה על עבודתה הרבה והכנותיה לקראת שבת בפרט.[דרוש מקור]
מנהג נוסף הוא לומר את פסוקי השיר במהלך הלוויה של אישה, בעת נשיאת המיטה לקבורה. בהקשר זה נאמר השיר כהספד על האישה ותכונותיה הטובות.
מרבים להשתמש בביטוי "אשת חיל" לאישה שהיא אם, רעיה ובקרב הציבור החילוני בעיקר גם כלפי אשת ציבור פעלתנית.
בתרבות

אחד הלחנים הידועים ביותר ל"אשת חיל" הוא לחנו של בן-ציון שנקר המושר בבתים רבים כחלק מזמירות השבת.
השיר פיה פתחה המכיל את טקסט אשת חיל, מתוך האלבום אוף שימחעס וחברים של להקת אוף שימחעס עם ישי לפידות, מנדי ג'רופי, אוהד מושקוביץ ועמירן דביר. השיר זכה לפופולריות גדולה בזמנו ונחשב כנכס צאן ברזל במוזיקה החסידית.
ראו גם

מעמד האישה ביהדות
לקריאה נוספת

עדין שטיינזלץ ויצחק תורג'מן, אשת חיל, הוצאת מילתא
מרים סקלרץ, "אשת חיל (משלי ל"א 31-10) - מבנה ומשמעות", בית מקרא נח-א, עמ' 106–119
נילי שופק, מבוא למקרא, כרך ו' יחידה 11, האוניברסיטה הפתוחה, 1990.
נילי שופק, ספר משלי, עולם התנ"ך, ת"א, 1999, עמ' 213.
הערות שוליים

↑  אשת חייל, באנציקלופדיית דעת
↑  במחזור ונציה שמ"ד מובא כ"יש אומרים"; בתקוני שבת להאר"י שע"ג כתוב ”ואח"כ בלי הפסק יאמר פ' אשת חיל מראשה לסופה כנגד השכינה הרומזת ע"ד הקבלה על ה]ש[כינ', כידוע ליודעי החן, ויש בו כ"ב פסוקים כנגד כ"ב צינורות של מעלה שכבר הם פתוחים ומריקים שפע וברכה מהבריכה עליונה מראש כל הכתרים”
↑  אלכסנדר רופא, "אסופת החכמה: עריכת ספר משלי". מאמר באתר מקראנט. לקוח מתוך: הנ"ל, מבוא לשירה המזמורית ולספרות החכמה שבמקרא, ירושלים: כרמל, תשס"ד 2004, עמ' 112–115
↑  שאל את הרב,  באתר כיפה
↑  ילקוט שמעוני משלי רמז תתקסד.
↑  יעל ציגלר, אשת חיל, באתר www.etzion.org.il, ‏2014-12-22
↑  מגילת רות, פרק ג', פסוק י"א
↑  מגילת רות, פרק ד', פסוקים א'–ב'
↑  דעת מקרא. יש לכך כמה רמזים בשיר, כמו הפסוק "גמלתהו טוב ולא רע כל ימי חייה", והפסוק "ותשחק ליום אחרון".
↑  https://www.mayim.org.il/wp-content/uploads/2016/03/Ruth_75.pdf
↑  גרשם שלום, פרקי יסוד בהבנת הקבלה וסמליה, פרק 4
↑  אשת חיל, בביצוע בן-ציון שנקר, באתר הפיוט והתפילה.
| סדר השבת |
| --- | --- | --- |
| ערב שבת | מנחה לערב שבת • תוספת שבת • הדלקת נרות |  |
| ליל שבת | קבלת שבת • תפילת ערבית של שבת • קידוש • סעודת ליל שבת |  |
| יום השבת | תפילת שחרית של שבת • תפילת מוסף של שבת • סעודת יום שבת • דרשת השבת • תפילת מנחה של שבת • סעודה שלישית |  |
| מוצאי שבת | תפילת ערבית למוצאי שבת • הבדלה • מלווה מלכה |  |
פורטל שבת ומועדי ישראל
כניסה לבית כנסת בשכונת מזכרת משה בירושלים. משמאל תבליט מתכת ובו מילות הפרק אשת חיל.
אוסטין באטלר

| --- | --- |

אוסטין באטלר, 2019
 לידה:  17 באוגוסט 1991 (בן 33) אנהיים, ארצות הברית 
 סוגה מועדפת:  מוזיקת פופ 
 מדינה:  ארצות הברית 
 תקופת הפעילות:  מ-2006
 עיסוק:  שחקן, דוגמן
 בן או בת זוג:  קאיה גרבר (2021–2024)  ונסה הדג'נס (2011–2020) 
 פרסים והוקרה:  פרס גלובוס הזהב לשחקן הטוב ביותר - סרט דרמה (10 בינואר 2023)  טיים 100 (2023) 
 פרופיל ב-IMDb
 
אוסטין רוברט באטלר (באנגלית: Austin Robert Butler; נולד ב-17 באוגוסט 1991) הוא שחקן ודוגמן אמריקאי, זוכה פרס גלובוס הזהב לשחקן הטוב ביותר ומועמד פרס אוסקר לשחקן הטוב ביותר עבור תפקידו בסרט "אלביס" (2022).
באטלר התפרסם תחילה עם תפקיד משנה בסדרה "חיים בלתי צפויים" (2011-2010) ובסדרה "הוחלפו בלידתן" (2012-2011). לאחר מכן, גילם את סבסטיאן קייד בסדרה "יומני קארי" (2014-2013) וגילם את וויל אומספורד בסדרה "תולדות השנארה" (2017-2016).
בקולנוע הוא ידוע בשל תפקידו בתור ג'ייק פירסון בסרט "חייזרים בעליית הגג" (2009), בתור פייטון לוורט בסרט "ההרפתקה המדהימה של שארפיי" (2011) בתור צ'ארלס "טקס" ווטסון בסרטו של קוונטין טרנטינו "היו זמנים בהוליווד" (2019) ובזכות הופעתו בתור אלביס פרסלי בסרטו של באז לורמן "אלביס" (2022).
ביוגרפיה

באטלר נולד ב-17 באוגוסט 1991 באנהיים, קליפורניה; בנם של לורי אן (לבית האוול; שמתה מסרטן בשנת 2014), ודייוויד באטלר. השניים התגרשו כשהיה בן שבע. יש לו אחות גדולה, אשלי (ילידת 1986), ששיחקה לצדו כניצבת באחד מפרקי הסדרה "מדריך ההישרדות של נד".
כאשר באטלר היה בן שלוש עשרה, פנה אליו סוכן מסוכנות שחקנים שעזר לו לעשות את צעדיו הראשונים בתעשיית הבידור. תוך זמן קצר החל לקחת שיעורי משחק.
באטלר למד בבית ספר ציבורי עד כיתה ז' כאשר עזב כדי לקבל חינוך ביתי כדי להתאים את לוח הזמנים של העבודה שלו. הוא המשיך בחינוך הביתי עד כיתה י'.
קריירה

ב-2005, לאחר שהופיע כניצב בכמה סדרות טלוויזיה, הוא קיבל לראשונה תפקיד ניצב קבוע, לשתי עונות של הסדרה "מדריך ההישרדות של נד". אחת משחקניות הסדרה, לינדזי שו, הציגה אותו לסוכנת שלה, פאט קאלטר, שהציעה לו ייצוג אצלה. מנקודה זו החל הקריירה של באטלר לתפוס תאוצה.
בשנת 2009 שיחק תפקיד קטן בסדרה "האנה מונטנה".
בשנת 2011 שיחק בעונה הראשונה של סדרת הדרמה "הוחלפו בלידתן" בערוץ Freeform, בתפקיד: ג'יימס "וילק" וילקרסון, עד ספטמבר 2012. באותה שנה שיחק בסרט "שודדי הסלבס" אשר מבוסס על סיפור אמיתי.
בשנת 2013 החל לשחק בתפקיד ראשי בסדרה "יומני קארי" בתור סבסטיאן קייד לצד אנה-סופיה רוב. בסוף אותה שנה חזרה הסדרה לעונה שנייה.
בשנת 2015 שיחק בסרט האימה "הפולשים" לצידה של מירנדה קוסגרוב.
בשנת 2016 שיחק בסרטו של קווין סמית' "יוגה הוזרז". בשנה זו החל לככב בסדרת הפנטזיה של רשת MTV "תולדות השנארה", בתור ויל אומספורד, חצי בן אנוש חצי אלף. ב-2017 שבה הסדרה לעונה השנייה, הפעם בערוץ Spike.
בשנת 2018 שיחק בדרמת הנעורים של נטפליקס "סוף התיכון", בכיכובה של לוסי הייל. בשנת 2019 שיחק בסרט "המתים אינם מתים". באותה שנה שיחק גם בסרטו של קוונטין טרנטינו "היו זמנים בהוליווד".
בשנת 2022 שיחק את אלביס פרסלי בסרטו של הבמאי האוסטרלי באז לורמן "אלביס". בינואר 2023 זכה בפרס גלובוס הזהב בקטגוריית השחקן הטוב ביותר בסרט דרמה על תפקידו ב סרט "אלביס" של באז לורמן. בשנה זו גם עתידה לעלות ברשת אפל TV פלוס מיני-סדרת המלחמה "אדוני האוויר" בה הוא יככב כצוער בחיל האוויר השמיני של ארצות הברית במהלך מלחמת העולם השנייה.
בשנת 2023 הופיע ברשימה השנתית טיים 100 של מגזין טיים.
חיים אישיים

בשנת 2011 החל לצאת עם השחקנית ונסה הדג'נס. בתחילת שנת 2020 השניים הודיעו כי נפרדו.
מדצמבר 2021 נמצא באטלר במערכת יחסים עם הדוגמנית קאיה גרבר, הצעירה ממנו בעשור.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2009 | חייזרים בעליית הגג | ג'ייק פירסון |  |
| 2012 | My Uncle Rafael | מארק פוסקו |  |
| 2015 | הפולשים | נואה הנרי |  |
| 2016 | יוגה הוזרז | האנטר קאלווי |  |
| 2018 | סוף התיכון | תומאס דניאלס |  |
| 2019 | המתים אינם מתים (אנ') | ג'ק |  |
| 2019 | היו זמנים בהוליווד | צ'ארלס "טקס" ווטסון |  |
| 2022 | אלביס | אלביס פרסלי |  |
| 2023 | חולית: חלק שני | פייד-ראוטה הרקונן (אנ') |  |
| 2024 | רוכבי האופנוענים | בני |  |
| TBA | אדינגטון |  |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2006 - 2007 | האנה מונטנה | טובי / דרק הנסון | 2 פרקים |
| 2007 | ICarly | ג'ייק קרנדל | פרק: "iLike Jake" |
| 2007 - 2008 | זואי 101 | ג'יימס גארט | תפקיד אורח (עונה 3) תפקיד ראשי; (עונה 4); 14 פרקים |
| 2008 | Out of Jimmy's Head | לאנס | פרק: "Princess" |
| 2009 | Ruby & the Rockits | ג'ורדן גלאגר | תפקיד ראשי; 10 פרקים |
| 2009 | זיק ולותר | רוסטר מורדוק | פרק: "Adventure Boy" |
| 2009 | ג'ונאס | סטון סטיבנס | 2 פרקים |
| 2009 | CSI: מיאמי | ג'וש צ'פמן | פרק: "Happy Birthday" |
| 2009 | הסנגורים | קודי דניס | פרק: "Nevada v. Dennis" |
| 2010 | המכשפים מווייברלי פלייס | ג'ורג' | פרק: "Positive Alex" |
| 2010 - 2011 | חיים בלתי צפויים | ג'ונס מאגר | 10 פרקים |
| 2011 | CSI: ניו יורק | בנג'מין גולד | פרק: "Do or Die" |
| 2011 | שודדי הסלבס | זאק גארבי | סרט טלוויזיה של Lifetime |
| 2011 | ההרפתקה המדהימה של שארפיי | פייטון לוורט | סרט טלוויזיה של ערוץ דיסני |
| 2011 - 2012 | הוחלפו בלידתן | ג'יימס "ווילקי" וילקרסון השלישי | 10 פרקים |
| 2012 | איפה את, צ'לסי? | לוק | פרק: "Believe" |
| 2013 - 2014 | יומני קארי | סבסטיאן קייד | תפקיד ראשי (2 עונות); 26 פרקים |
| 2014 - 2015 | החץ | צ'ייס | 3 פרקים |
| 2016 - 2017 | תולדות השנארה | ויל אומפורד | תפקיד ראשי (2 עונות); 20 פרקים |
| 2024 | אדוני האוויר | מייג'ור גאל קלייבן | 8 פרקים |
פילמוגרפיה > תיאטרון

| שנה | מחזה | תפקיד | הערות |
| --- | --- | --- | --- |
| 2014 | Death of the Author | בראדלי | Geffen Playhouse |
| 2018 | איש הקרח | דון פאריט | תיאטרון ג'ון גולדן (אנ'), ברודוויי |
פרסים ומועמדויות

| שנה | פרס | קטגוריה | פרויקט | תוצאה | מקור |
| --- | --- | --- | --- | --- | --- |
| 2020 | פרס גילדת שחקני המסך | הביצוע הטוב ביותר של צוות שחקנים בסרט קולנוע | היו זמנים בהוליווד | מועמדות |  |
| 2022 | פרס המוזיקה במדיה של הוליווד | שיר - ביצוע על המסך (סרט) | "Baby Let's Play House" מ"אלביס" | מועמדות |  |
| 2022 | פרס בחירת הקהל | כוכב סרטי הדרמה של 2022 | אלביס | זכייה |  |
| 2022 | פרס האקדמיה האוסטרלית לאמנויות הקולנוע והטלוויזיה | השחקן הראשי הטוב ביותר | אלביס | זכייה |  |
| 2023 | פרס גלובוס הזהב | השחקן הטוב ביותר - סרט דרמה | אלביס | זכייה |  |
| 2023 | פרס איגוד מבקרי הקולנוע האמריקאי | השחקן הטוב ביותר | אלביס | מועמדות |  |
| 2023 | פרס האקדמיה הבריטית לקולנוע | השחקן הטוב ביותר בתפקיד ראשי | אלביס | זכייה |  |
| 2023 | פרס האקדמיה האוסטרלית לאמנויות הקולנוע והטלוויזיה הבינלאומי | השחקן הטוב ביותר | אלביס | זכייה |  |
| 2023 | פרס גילדת שחקני המסך | ההופעה הטובה ביותר של שחקן בתפקיד ראשי | אלביס | מועמדות |  |
| 2023 | פרס סטלייט | השחקן הטוב ביותר בסרט קולנוע - קומדיה או מחזמר | אלביס | זכייה |  |
| 2023 | פרס אוסקר | השחקן הטוב ביותר | אלביס | מועמדות |  |
| 2023 | פרס הסרטים והטלוויזיה של MTV | הביצוע הטוב ביותר בסרט | אלביס | מועמדות |  |
| 2024 | פרס בחירת הילדים של ניקלודיאון | נבל אהוב | חולית: חלק שני | מועמדות |  |
| 2025 | פרס סאטורן | שחקן המשנה הטוב ביותר בסרט | חולית: חלק שני | מועמדות |  |
לוחית רישוי בישראל

| --- | --- |

 מפעיל:  משרד התחבורה
 מספר ספרות:  8 (בעבר 4 עד 7)
 ספרת ביקורת:  אין
 דוגמה:  435-65-502
 
סמל IL של לוחית הרישוי הישראלית
עיקר הוראות החוק הנוגעות ללוחיות רישוי בישראל מקובצות בתקנות התעבורה. התקנות קובעות כי רכב הרשום בישראל ישא עליו שתי לוחיות זיהוי, זולת אופנוע, גרור, נתמך, אופניים ותלת אופן, אשר ישאו לוחית אחת בלבד מאחור.
על לוחיות הזיהוי להיות תמיד נקיות ולא מוסתרות על ידי המטען שעל הרכב. אסור להסיר לוחית זיהוי מן הרכב, אלא לשם החלפתה. אסור להוסיף פרטים ללוחית, לשנות את צבעה או לטשטשה. רכב הרשום בישראל מורשה לשאת לוחיות רישוי ישראליות בלבד. לוחית הזיהוי ברכב מנועי חייבת להיות מוארת כך שניתן יהיה לקרוא את הכתוב בה ממרחק 20 מטר במזג אוויר נאה.
היסטוריה

המכונית הראשונה הגיעה לארץ ישראל בשנת 1908 על ידי אמריקאי מבוסטון. באותו הזמן לכל בעל מכונית הייתה לוחית רישוי פרטית שהובאה עם כלי הרכב מן המקום שממנו הגיע.
לאחר הכיבוש הבריטי של ארץ ישראל בשנת 1917 הוחלט על יצירת אחידות במבנה לוחיות הרישוי אשר תתאים לתהליך הריבוי המספרי של כלי הרכב שנעו בדרכים. לצורך כך נקבעו חמישה אזורי רישוי, יפו (JA), ירושלים (JM), חיפה (HA), שכם (SM) ועזה (GZ). לוחיות הרישוי היו מבוססות על אזורי רישוי אלו.
ב-1936 בעקבות המרד הערבי הגדול, שונתה שיטת הרישוי לאות מובילה M ולאחריה שלוש או ארבע ספרות ובסוף אות סדרה . לאחר הקמת המדינה חולקה המדינה למספר אזורי רישוי על פי מחוזות, וכל אחד מן המחוזות קיבל קידומת אות מתאימה לפני מספר הרישוי. כך, מחוז תל אביב קיבל את קידומת האות ת, מחוז ירושלים את הקידומת ים מחוז הכרמל את האות כ ומחוז הגליל את האות ג. בנוסף לכך קיבלו רכבי המשטרה את קידומת האות מ והצבא את קידומת האות צ שנותרו כחלק משיטת מספרי הרישוי שלהם עד ימינו.
בעבר לרכבים המשמשים תחבורה ציבורית הייתה לוחית רישוי ירוקה ועליה האות "ת", ולאחריה ארבע ספרות. כמו כן, בעבר (עד סוף שנות ה-80 של המאה ה-20) הוצמד ללוחיות הזיהוי של כלי רכב שכורים קו תוחם מפוספס ירוק-לבן, וללוחיות הזיהוי של רכב שהיה פטור מתשלום מיסים (נכים או עולים חדשים) קו תוחם לבן. לרכבים ממשלתיים וחברות ממשלתיות היו בעבר מספרים עם רקע כחול וכיתוב לבן. מספרי לוחיות הרישוי של מוניות נדדו עם הנהג ממונית למונית[דרוש מקור] עד למעבר למספרי רישוי בני 7 ספרות, עם סיומת רישוי 25 החל מסוף שנת 1986[דרוש מקור].
היסטוריה > מועדון החמש

מועדון החמש הוא עמותת בעלי אספני וחובבי הרכב הקלאסי בישראל.
מקור שמו הוא בחמש הספרות בלוחיות הרישוי של מכוניות משנות ה-50 ותחילת שנות ה-60 של המאה ה-20, ונקרא כך מכיוון שכלי הרכב שהמועדון עסק בהם בתחילת דרכו היו בעלי לוחית רישוי של חמש ספרות. בחודש אפריל 2022 הגיע מועדון החמש להסדר עם משרד התחבורה ולפיו כלי רכב אספנות מיובאים שיוצרו עד שנת 1960, יוכלו להמיר את לוחית הרישוי ללוחית עם מספר בן 5 ספרות וכך תהיה לכלי רכב אלו נראות תואמת לתקופת יצורם. סה"כ 140 כלי רכב מיובאים החליפו את לוחית הרישוי ממספר בן שבע ספרות למספר בעל חמש ספרות.